Techniniai patobulinimai padeda ne tik išlaikyti didelį statistinių rezultatų aktualumą, bet ir efektyviau tvirtinti ir tvarkyti duomenis. Be to, nuolat reguliariai renkant išsamius kokybiškus metaduomenis galima įvertinti ir stebėti gaunamų duomenų kokybę. Prireikus buvo siunčiami administraciniai raštai, kad būtų užtikrintas teisinių įsipareigojimų vykdymas.

Be to, Eurostatas ir valstybės narės toliau skyrė laiko ir dėmesio duomenų kokybei gerinti ir metodikai tobulinti. Pirma, pažanga padaryta tokiose srityse kaip neteisingo demografinių įvykių klasifikavimo atvejų skaičiaus mažinimas, prieglobsčio prašytojų ir pabėgėlių įtraukimas ir (arba) neįtraukimas, skirtingų sričių duomenų apie migraciją, prieglobstį ir leidimus gyventi suderinamumas ir nuoseklios demografinės pusiausvyros užtikrinimas. Antra, siekiant patenkinti sparčiai kintančius politikos poreikius ir išlaikyti didelį statistikos aktualumą trumpuoju laikotarpiu, numatyta galimybė savanoriškai rinkti duomenis, įskaitant duomenis apie nelydimus nepilnamečius, kurie kreipiasi dėl prieglobsčio suteikimo, apie grąžinimą per ketvirtį ir apie migraciją į naujos sudėties Europos Sąjungą po Jungtinės Karalystės išstojimo ir (arba) migraciją iš jos. Pastaruoju metu, prasidėjus COVID-19 pandemijai, valstybės narės ir Eurostatas užtikrina, kad duomenys būtų perduodami ir paskelbiami laikantis jų skelbimo kalendoriaus.

Visais taikomais ataskaitiniais laikotarpiais nuo 2021 m. sausio mėn. turi būti įgyvendinami nauji reikalavimai privalomai rinkti duomenis apie prieglobstį ir valdomą migraciją. Siekdamas užtikrinti sklandų procesą, Eurostatas 2020 m. bendradarbiavo su nacionaliniais ekspertais, kad peržiūrėtų atitinkamas technines duomenų rinkimo gaires, ir 2020 m. lapkričio mėn. ekspertų grupė patvirtino visas naujas versijas. Be to, atsižvelgiant į atitinkamus peržiūrėto mėnesinių, ketvirtinių ir metinių duomenų rinkimo terminus, įskaitant atnaujintas metodikas, duomenų teikimo šablonus, duomenų perdavimo procedūras bei formatus ir patvirtinimo taisykles, šiuo metu atnaujinami visi statistikos rengimo procesai.

Pagal Reglamentą parengta statistika tebėra viena iš plačiausiai naudojamų Europos statistikos rūšių. Nuo 2016 m. tarptautinės migracijos statistikos puslapis tarp šios interneto svetainės teminių skilčių užima pirmą vietą, o naudotojai iki šiol itin domisi šios srities duomenimis. Be to, nuolat atnaujinama aiškinamosios statistikos „Statistics Explained“ interneto svetainės skiltis „Migracijos ir gyventojų migrantų statistika“ nuo 2016 m. yra vienas iš lankomiausių šios interneto svetainės puslapių. Nuo 2018 m. Eurostatas parengė 42 leidinius apie prieglobstį ir valdomą migraciją. Itin populiari yra nuolat atnaujinama aiškinamosios statistikos „Statistics Explained“ skiltis „Metinė prieglobsčio statistika“ – nuo 2018 m. ji per metus peržiūrima apie 200 000 kartų. Ši statistika taip pat labai dažnai skelbiama Eurostato socialinės žiniasklaidos kanalais.

Su statistiniais duomenimis ir metaduomenimis galima nemokamai susipažinti Eurostato interneto svetainės skyriuje „Gyventojai“. Be to, ši statistika pateikiama reguliariai atnaujinamose aiškinamosios statistikos „Statistics Explained“ skiltyse ir įvairiuose rinkiniuose, pavyzdžiui, rinkinyje „Pagrindiniai Europos duomenys“ (2020 m. leidimas) arba 2020 m. Demografinių pokyčių poveikio ataskaitoje (duomenis apie migracijos srautus ir gyventojų skaičių pateikiant juos suskirsčius pagal pilietybę).

Palyginamais atvejais matyti, kad duomenys yra labai suderinami su nacionalinių ir tarptautinių organizacijų kitur surinktais ir paskelbtais duomenimis. Eurostatas glaudžiai bendradarbiauja su Europos prieglobsčio paramos biuru ir Frontex, kad užtikrintų metodikos ir statistikos suderinamumą su šių agentūrų taikomomis metodikomis ir renkamais duomenimis.

Eurostatas dalyvauja Jungtinių Tautų pabėgėlių ir šalies viduje perkeltų asmenų statistikos ekspertų grupės (EGRIS) veikloje. Eurostatas buvo vienas iš šios tarptautinės ekspertų grupės steigėjų ir yra jos iniciatyvinio komiteto narys. Eurostatas prie šios grupės darbo prisideda ne tik įvairius grupės darbo rezultatus papildydamas metodinėmis ir rašytinėmis pastabomis, bet ir administraciniu bei finansiniu aspektais. Atsižvelgdamos į šios grupės darbą, Jungtinės Tautos (JT) 2018 m. patvirtino Tarptautines rekomendacijas dėl pabėgėlių statistikos, o 2020 m. – Tarptautines rekomendacijas dėl šalies viduje perkeltų asmenų statistikos kartu su Perkėlimo statistikos rengimo vadovu. Šiose rekomendacijose nustatyti visuotiniai priverstinio perkėlimo statistikos rengimo standartai. Pavyzdžiui, jose raginama panaikinti spragas ir užtikrinti tinkamus priverstinai perkeltų vaikų, nelydimų nepilnamečių ir neįgaliųjų statistikos standartus. 2020 m. EGRIS toliau rengė Tarptautines rekomendacijas dėl asmenų be pilietybės statistikos, kurias Jungtinių Tautų Statistikos komisija turėtų priimti 2022 m.

Eurostatas yra UNECE Migracijos statistikos iniciatyvinės grupės narys ir reguliariai dalyvauja UNECE darbo sesijose migracijos statistikos klausimais. Šiomis aplinkybėmis Eurostatas pristatė pažangą, pasiektą leidimų gyventi ir tarptautinės migracijos statistikos palyginamumo ir apykaitinės migracijos statistikos rengimo ypatumų srityse. Eurostatas taip pat padėjo parengti UNECE Duomenų integravimo migracijos vertinimo tikslais gaires (angl. Guidance on Data Integration for Measuring Migration) ir Gaires dėl išilginio pjūvio duomenų naudojimo migracijos statistikos tikslais (angl. Guidance on the use of longitudinal data for migration statistics). Eurostatas taip pat dalyvauja Jungtinių Tautų Migracijos statistikos ekspertų grupės veikloje. Šiuo metu ši ekspertų grupė atlieka JT Rekomendacijų dėl tarptautinės migracijos statistikos peržiūrą. Visų pirma, Eurostatas prisideda prie diskusijų Jungtinių Tautų Pagrindinių sąvokų ir apibrėžčių, susijusių su tarptautine migracija, darbo grupėje, kurios kompetencija apima pasaulinę nacionalinės migracijos statistikos praktiką ir kuri šiuo metu nagrinėja alternatyvias migracijos apibrėžtis.

4.Veiksmai dabartiniams ir kintantiems politikos poreikiams patenkinti

4.1.Naujos prieglobsčio ir valdomos migracijos statistikos bandomieji projektai

Nuolat kintant politinėms aplinkybėms, pavyzdžiui, Komisijai 2020 m. rugsėjo mėn. priėmus naują migracijos ir prieglobsčio paktą, taip pat nuolat sparčiai kinta naujos statistikos poreikiai. Šie poreikiai tam tikru mastu buvo numatyti Reglamento su pakeitimais, padarytais 2020 m., 9a straipsnyje nustatant mechanizmą, skirtą naujos prieglobsčio ir valdomos migracijos statistikos rinkimo ir sklaidos galimybėms išbandyti. Šis mechanizmas apima du vienas kitą papildančius metodus, taikomus ES ir nacionaliniu lygmenimis. Vadovaudamasis 9a straipsniu, Eurostatas iki 2022 m. liepos mėn. pateiks viešą padarytos pažangos ataskaitą.

9a straipsnio 2 dalyje Eurostatas įgaliojamas įvertinti, ar naujoji statistika gali būti grindžiama atitinkamuose ES lygmens administraciniuose šaltiniuose esančia informacija. Reglamente pripažįstama, kad rengiant statistiką ES lygmeniu, kai tai įmanoma, būtų naudingiau ne imtis naujų nacionalinių priemonių, o užtikrinti didesnį efektyvumą ir suderinimą. Šiomis aplinkybėmis galimus ES šaltinius plėtoja ir prižiūri eu-LISA. Visų pirma, Eurostatui turėtų būti naudinga Centrinė ataskaitų ir statistinių duomenų saugykla (CASS), kurią eu‑LISA šiuo metu plėtoja tam, kad, remiantis iš ES didelės apimties IT sistemų gaunamais anonimizuotais duomenimis, politikos tikslais būtų teikiami tarpsisteminiai statistiniai duomenys. Eurostatas dar 2018 m. pradėjo pradinį tiriamąjį darbą šia linkme, o nuo 2020 m. deda dar daugiau pastangų, kad palengvintų kuo sklandesnį Reglamento įgyvendinimą.

Reglamentu (ES) 2018/1725 nustatyta bendra tvarka, pagal kurią leidžiama tvarkyti šiuos duomenis statistikos tikslais, o Reglamento (EB) Nr. 223/2009 17a straipsnyje Eurostatui ES lygmeniu suteikiami specialūs įgaliojimai tai daryti. Nepaisant to, pagal šiuo metu galiojančius teisės aktus, kuriais reglamentuojama kiekviena eu-LISA valdoma sistema, įskaitant CASS, neleidžiama rengti statistinių ataskaitų, išskyrus ataskaitas, aiškiai nurodytas tuose teisės aktuose. Taip CASS negalima panaudoti daug svarbios šaltinių sistemose kaupiamos statistinės informacijos ir neišnaudojamas visas CASS naudingumo potencialas. Nors Komisija apskritai toliau nagrinės tinkamus sprendimus, kaip vidutinės trukmės ar ilguoju laikotarpiu geriau naudotis šiomis šaltinių sistemomis statistikos tikslais, dėl neatidėliotinų politikos poreikių, susijusių su nauja statistika, būtina kartu sparčiai plėtoti nacionalinius bandomuosius projektus.

Pagal Reglamentą Eurostatas, atlikęs ES lygmens vertinimą, yra įgaliotas kartu su valstybėmis narėmis parengti savanoriškus bandomuosius projektus, kad būtų galima nacionaliniu lygmeniu išbandyti naujas duomenų rinkimo ar skirstymo galimybes. Šie bandomieji projektai apims tokius aspektus kaip tinkamų duomenų šaltinių prieinamumas, duomenų rinkimo metodai ir būdai, statistinių duomenų kokybė ir palyginamumas bei papildomos susijusios išlaidos ir našta. Bandomieji projektai turi būti reprezentatyvūs ES lygmeniu, kad Eurostatas galėtų ES lygmeniu įvertinti rezultatus ir apsvarstyti galimybę siūlyti priimti įgyvendinimo aktus, kuriais būtų reglamentuojamas atitinkamas duomenų rinkimas.

Eurostatas pradėjo įgyvendinti projektą, kurio tikslas – rengti naujos statistikos bandomuosius projektus. Šiuo tikslu su politika susiję duomenų poreikiai buvo išdėstyti prioritetine tvarka. Šiuo metu Eurostatas nagrinėja nacionalinių duomenų teikėjų pateiktus atsiliepimus apie tinkamų duomenų šaltinių prieinamumą nacionaliniu lygmeniu. Atsižvelgiant į esamus šaltinius ir pasisiūliusias valstybes nares, pirmieji nacionaliniai bandomieji projektai turėtų būti pradėti 2022 m.

4.2.Tarptautinės migracijos statistikos peržiūra

Tarptautinės migracijos statistikoje esama tam tikrų duomenų spragų, pvz., susijusių su gyventojų skaičiaus suskirstymu pagal atskiras pilietybės šalis ir migracija pagal atskiras ankstesnes ir (arba) kitas gyvenamąsias šalis. Duomenys renkami nepakankamai laiku ir dažnai, kad būtų galima pateikti tinkamą informaciją apie migraciją, susijusią su padėtimi po „Brexit’o“ ir prasidėjus COVID-19 pandemijai. Trūkstant geografinių duomenų neįmanoma tinkamai pagrįsti regioninės ar vietos politikos formavimo. Šių trūkumų tikriausiai negalima pašalinti duomenis renkant savanoriškai. Ateityje reikia toliau gerinti kokybę, visų pirma siekiant didinti savalaikiškumą, palyginamumą ir suderinamumą, taip pat pašalinti duomenų spragas. Šie klausimai susiję su didesne problema, kurią lemia šiuo metu atskiri teisiniai pagrindai, kuriais reglamentuojama Europos demografinė statistika, ir tai, kad trūksta integruoto požiūrio į duomenų reikalavimus.

Taigi, kalbant apie gyventojų skaičiaus ir tarptautinės migracijos statistiką, gali būti, kad pasiektos dabartinės teisinės sistemos pajėgumų spręsti minėtus su sąvokomis ir derinimu susijusius klausimus ribos. Šis klausimas bus sprendžiamas atliekant išsamią ir nuoseklią būsimą teisinės sistemos, apimančios gyventojų ir būstų surašymą, demografinę padėtį ir tarptautinės migracijos statistiką, peržiūrą. Šiuo metu rengiama atitinkama nauja Europos demografinės statistikos iniciatyva. Atsižvelgiant į vertinimo ir poveikio vertinimo rezultatus, ja bus siekiama modernizuoti visus atitinkamus Europos demografinės statistikos aspektus ir juos integruoti į darnią ir lankstesnę teisinę sistemą.

Tai reikštų, kad reikėtų padaryti tam tikrus atitinkamus Reglamento pakeitimus, visų pirma panaikinti 3 straipsnį dėl gyventojų migrantų skaičiaus ir tarptautinės migracijos statistikos. Dėl prieglobsčio ir valdomos migracijos statistikos, atsižvelgiant į naujausius Reglamento 4–7 straipsnių pakeitimus, dabar, siekiant užtikrinti tinkamą jų įgyvendinimą kartu su nacionaliniais duomenų teikėjais, reikia pasirūpinti prieglobsčio ir valdomos migracijos tęstinumu ir stabilumu. Be to, siekiant patenkinti besiformuojančius ES politikos poreikius, planuojama išbandyti naujos statistikos galimybes.

5.Išvados ir tolesni veiksmai

Akivaizdu, kad Reglamentas padeda gerinti Europos migracijos statistikos ir tarptautinės apsaugos statistikos kokybę. Jo naujausiais pakeitimais patobulinta prieglobsčio ir valdomos migracijos statistika, ypač tokiose srityse kaip grąžinimas, perkėlimas, leidimai gyventi ir vaikai migrantai. Be to, nuo tada, kai buvo pateikta 2018 m. ataskaita, bendra kokybė iš esmės išliko aukšto lygio. Priėmus Reglamentą (ES) Nr. 1260/2013 taip pat pagerėjo statistinių duomenų kokybė. Ataskaitiniu laikotarpiu nuo 2018 iki 2020 m. parengti statistiniai duomenys tebėra tarp reikalingiausių ir plačiausiai naudojamų Europos statistinių duomenų – jais naudojamasi rengiant ES ir nacionalinę politiką ir jais naudojasi nevyriausybinės organizacijos bei plačioji visuomenė. Nepaisant to, pastaraisiais metais vis labiau išryškėjo Reglamento struktūriniai apribojimai, trukdantys patenkinti nuolat kintančius politikos poreikius, ypač kalbant apie tarptautinės migracijos srautų, gyventojų skaičiaus ir pilietybės įgijimo statistiką. Gali būti, kad taikant galiojančius teisės aktus neįmanoma pašalinti šių duomenų spragų ir išspręsti su palyginamumu susijusių problemų.

Todėl imamasi šių veiksmų:

1.įgyvendinamas Reglamentas su pakeitimais, padarytais 2020 m., t. y. ataskaitiniais laikotarpiais nuo 2021 m. taikomi metodiniai ir techniniai peržiūrėtos privalomos statistikos rengimo aspektai. Tai apima duomenų šaltinių ir IT sistemų atnaujinimą, nacionaliniams duomenų teikėjams užtikrinant atitinkamą finansinę paramą iš ES biudžeto, kad jie tai galėtų daryti ateinančiais metais;

2.įgyvendinami Reglamente numatytos naujos statistikos bandomieji projektai, kad būtų galima patenkinti naujausius politikos poreikius, susijusius su pasiūlytu nauju migracijos ir prieglobsčio paktu. Remdamasis suteiktais įgaliojimais, Eurostatas pirmiausia įvertina, ar naujoji statistika gali būti grindžiama ES lygmens administraciniuose šaltiniuose, iš kurių svarbiausi yra eu-LISA palaikomos šaltinių IT sistemos, esančia informacija. Tuo pat metu Eurostatas taip pat rengia bandomuosius projektus ir teikia finansinę paramą nacionaliniu lygmeniu, kad būtų rengiama labiausiai reikalinga nauja statistika;

3.rengiama būsima suderinta platesnio masto Europos demografinės statistikos teisinė sistema. Į šią sistemą būtų įtraukta platesnės aprėpties statistika apie tarptautinės migracijos ir migracijos Europos Sąjungoje srautus, gyventojų skaičių ir įgytą bei prarastą pilietybę, užtikrinant patikimus, išsamius ir palyginamus duomenis apie su migracija susijusius reiškinius, migracijos srautų dydį, kelionės tikslo ir kilmės vietas ir apie demografinius, su migracija susijusius, socialinius ir ekonominius gyventojų migrantų ypatumus.